lucilla süt: Citromtorta
Tulajdonképpen erős túlzás tortáról beszélni, inkább egy viszonylag egyszerű süteményről van szó, kicsit előhozza belőlem a régi idők Nusi nasi-féle citromos sütemény emlékét. Gyors és könnyű, nagyjából egy óra alatt mázzal együtt asztalra került. Végül tényleg tortaként üzemelt ez a sütemény, bizonyos vírusok okán muszáj volt valami krém nélküli megoldást találni. És hát egy háromévesnél akármi torta lehet, amire gyertyát lehet tűzni ... A recept a Baka magazin tavaszi számából való.
3 tojást habosra kevertem 2 dl cukorral, majd hozzákevertem 150 gramm szobahőmérsékletű vajat, 1 citrom levét és héját és 3/4 dl tejszínt. Mikor ezek szépen összekeveredtek, hozzászitáltam még 3 dl lisztet, amiben előzőleg elkevertem 2 teáskanálnyi sütőport. Kivajazott tortaformába töltöttem és 175 fokon sütöttem, nagyjából 35 percig.
Miközben kihűlt, elkészítettem a mázat, ehhez egy jó adag porcukrot citromlével kikevertem, és ráöntöttem a torta tetejére. A máz dolog amúgy kihagyható, a sütemény hibátlan sima porcukros szórással is.
1 citrom leve és héja (mivel a héja is belemegy, érdemes biocitromot szerezni)
A tetejére porcukor és citromlé, vagy csak simán porcukor.
Szia! Tegnap megsütöttem, fincsi volt, köszi a receptet!
Nem vontam be semmivel, mert egy százszorszép formában készült, és önmagában is nagyon jól mutatott. Gondoltam, egy mascarponés-tejszínes habot hozzá, de nem volt idő rá, olyan gyorsan elfogyott! :)
(A tejszín kimaradt az alapanyagok felsorolásából, de a leírásban szerepel, úgyhogy tettem bele.)
2011. június 13. 17:09
Örülök, hogy ízlett :-) És köszi az észrevételt, tényleg kimaradt a felsorolásból, javítottam.